Beurtkrag vir eers opgeskort(Argieffoto: Johannes Plenio/pixabay) Daar is goeie nuus vir mense wat Donderdag gereedgemaak het vir nog ŉ dag van beurtkrag. Eskom het Donderdag vroeg aangekondig dat beurtkrag vandag van 08:00 af opgeskort word nadat die opwekkingskapasiteit verbeter het. Eskom-spanne het sedert Dinsdag vier opwekkingseenhede weer in bedryf gestel. Beurtkrag is aanvanklik in werking gestel nadat die netwerk onder druk was weens groot meganiese probleme. Die kragvoorsiener verwag om nog vyf eenhede in die volgende twee dae weer in bedryf te stel. Eskom het mense bedank vir hul geduld en steun tydens die inwerkingstelling van die beurtkragstelsel. In dié stadium bly die moontlikheid van beurtkrag egter steeds hoog. Die kragvoorsiener sê 4 928 MW is weens beplande instandhoudingswerk nog nie beskikbaar nie, terwyl nog 13 217 MW weens onbeplande werk wat gedoen moet word, nie beskikbaar is nie. Eskom het ook weer ŉ beroep op verbruikers gedoen om elektrisiteit spaarsaam te gebruik.